62024CJ0284_RES
Zadeva C‑284/24
LD
proti
Criminal Injuries Compensation Tribunal in drugi
(Predlog za sprejetje predhodne odločbe, ki ga je vložilo High Court (Irska))
Sodba Sodišča (peti senat) z dne 2. oktobra 2025
„Predhodno odločanje – Pravosodno sodelovanje v kazenskih zadevah – Direktiva 2004/80/ES – Člen 12(2) – Odškodnina žrtvam nasilnih naklepnih kaznivih dejanj – Poštena in primerna odškodnina – Nacionalna ureditev, ki izključuje odškodnino za bolečine in trpljenje“
Pravosodno sodelovanje v kazenskih zadevah – Direktiva 2004/80 – Odškodnina žrtvam nasilnih naklepnih kaznivih dejanj – Obveznost držav članic, da vzpostavijo sheme odškodnin žrtvam – Poštena in primerna odškodnina za žrtve – Nacionalna shema odškodnin žrtvam, ki v zvezi z nepremoženjsko škodo izključuje vsakršno odškodnino za bolečine in trpljenje, ki so jih te žrtve utrpele – Nedopustnost
(Direktiva Evropskega parlamenta in Sveta 2012/29, člen 2(1)(a); Direktiva Sveta 2004/80, uvodne izjave 2, 10 in 14 ter člena 12(2) in 18(2))
(Glej točke od 20 do 32 in od 34 do 39 ter izrek.)
Povzetek
Sodišče, pri katerem je bil vložen predlog za sprejetje predhodne odločbe, se je izreklo o skladnosti nacionalne sheme odškodnin žrtvam nasilnih naklepnih kaznivih dejanj, kakršna je irska shema, ki izključuje vsakršno odškodnino za bolečine in trpljenje, ki so jih te žrtve utrpele, iz naslova nepremoženjske škode, z Direktivo 2004/80 (
1
).
Oseba LD je bila 12. julija 2015 žrtev nasilnega kaznivega dejanja, ki ga je pred njenim prebivališčem v Dublinu (Irska) storila skupina oseb. Ta oseba je 1. oktobra istega leta pri Criminal Injuries Compensation Tribunal (sodišče za odškodnine za poškodbe zaradi kaznivih dejanj, Irska) vložila odškodninski zahtevek na podlagi irske sheme odškodnin žrtvam. V tem zahtevku je navedla, da je zaradi tega napada utrpela znatno poškodbo očesa, ki je povzročila delno izgubo vida, in to trajno. Poleg tega naj bi trpela zaradi duševnih stisk in tesnobe. Potem ko je sodišče za odškodnine za poškodbe zaradi kaznivih dejanj ugotovilo, da je oseba LD utrpela telesne poškodbe in premoženjsko škodo zaradi nasilnega naklepnega kaznivega dejanja, katerega žrtev je bila, ji je dodelilo znesek 645,62 EUR za stroške, ki jih je imela neposredno zaradi tega kaznivega dejanja.
Oseba LD je 2. avgusta 2019 vložila tožbo pri High Court (višje sodišče, Irska), ki je predložitveno sodišče, pri čemer se je sklicevala zlasti na nezdružljivost irske sheme odškodnin žrtvam z Direktivo 2004/80, ker naj ta shema zaradi izključitve odškodnine za splošno škodo, vključno s škodo zaradi bolečin in trpljenja, ne bi določala poštene in primerne odškodnine. (
2
)
Ker je predložitveno sodišče dvomilo o tem, kako je treba razlagati člen 12(2) te direktive, je pri Sodišču vložilo predlog za sprejetje predhodne odločbe.
Presoja Sodišča
Kar zadeva povračilo nepremoženjske škode, ki so jo utrpele te žrtve, je Sodišče pojasnilo, da člen 12(2) Direktive 2004/80 sicer ne vsebuje izrecnega sklicevanja na tako škodo, vendar široka formulacija navedene določbe nikakor ne omejuje obsega v njej določene odškodnine za škodo, k povračilu katere lahko ta odškodnina prispeva.
Iz sodne prakse Sodišča izhaja, da ni mogoče razlikovati med vrstami škode, ki so jo utrpele žrtve storjenih kaznivih dejanj, ali med posledicami, ki so jim bile izpostavljene. Tudi če bi se štelo, da besedilo člena 18(2) Direktive 2004/80, ki se zlasti v francoski in romunski jezikovni različici nanaša le na „telesne poškodbe“, lahko vsebuje tako razlikovanje, je treba poudariti, da v več drugih jezikovnih različicah te določbe izraz „poškodbe“ ne vsebuje nobenega pridevnika, katerega namen bi bil omejiti njen obseg. Določbe prava Evropske unije pa je treba razlagati in uporabljati enotno, ob upoštevanju različic v vseh jezikih Unije, v primeru razhajanj med temi različicami pa je treba zadevno določbo razlagati glede na splošno sistematiko in namen ureditve, katere del je.
V zvezi s tem je Sodišče na eni strani ugotovilo, da nobena druga določba Direktive 2004/80 ne omogoča ugotovitve, da je treba razlikovati med vrstami škode, ki so jo utrpele žrtve, ki spadajo na njeno področje uporabe. Na drugi strani je navedlo, da bi morali ukrepi za olajšanje dodeljevanja odškodnine žrtvam kaznivih dejanj pripomoči k doseganju cilja zaščite zadevnih oseb pred škodo. (
3
) Ta direktiva spoštuje temeljne pravice in ustreza načelom, potrjenim zlasti z Listino Evropske unije o temeljnih pravicah. (
4
) Kot pa izhaja iz člena 3(1) te listine, gre pri integriteti tako za telesno kot duševno celovitost. Zato mora biti odškodnina iz člena 12(2) Direktive 2004/80 taka, da lahko po potrebi prispeva k povračilu vsakršne nepremoženjske škode, vključno s škodo za bolečine in trpljenje.
Zato je Sodišče odločilo, da člen 12(2) Direktive 2004/80 nasprotuje nacionalni shemi odškodnin žrtvam nasilnih naklepnih kaznivih dejanj, ki načeloma izključuje vsakršno odškodnino za bolečine in trpljenje, ki so jih utrpele te žrtve, iz naslova nepremoženjske škode. Ne glede na nujnost zagotovitve finančne vzdržnosti nacionalnih odškodninskih shem, ki pomeni, da državam članicam ni treba zagotoviti popolnega povračila premoženjske in nepremoženjske škode, ki so jo utrpele te žrtve, iz poštene in primerne odškodnine v smislu te določbe izhaja zahteva, da se pri določitvi take odškodnine upoštevata teža posledic, ki jih imajo storjena kazniva dejanja za žrtve, in povračilo škode, ki bi ga lahko take žrtve dosegle iz naslova deliktne odgovornosti storilca kaznivega dejanja.
(
1
)	Direktiva Sveta 2004/80/ES z dne 29. aprila 2004 o odškodnini žrtvam kaznivih dejanj (UL, posebna izdaja v slovenščini, poglavje 19, zvezek 7, str. 65). Zlasti morajo v skladu s členom 12(2) te direktive vse države članice zagotoviti, da njihovi nacionalni predpisi zagotavljajo obstoj sheme odškodnin žrtvam nasilnih naklepnih kaznivih dejanj, storjenih na njihovem ozemlju, ki žrtvam zagotavlja pošteno in primerno odškodnino.
(
2
)	Irska shema odškodnin žrtvam, ki je bila uvedena leta 1974, je v prvotni različici določala odškodnino za tako imenovano „splošno“ škodo (general damages), vključno z bolečinami in trpljenjem (pain and suffering). Od spremembe te ureditve 1. aprila 1986 se za bolečine in trpljenje iz naslova splošne škode ne dodeli več nobena odškodnina, saj je obseg zadevnih določb pred njihovo spremembo močno vplival na finančni položaj irske države, ki je v tem obdobju prestajala obdobje globoke gospodarske recesije.
(
3
)	Glej uvodno izjavo 2 Direktive 2004/80.
(
4
)	Glej uvodno izjavo 14 Direktive 2004/80.